មេដឹកនាំ​អាស៊ី​ជួបគ្នា​ដើម្បី​ដោះស្រាយ​បញ្ហា​ក្នុង​តំបន់
ផលិតផលសរុប​ក្នុង​ស្រុក​នៃ​តំបន់​អាស៊ីប៉ាស៊ីភិក ​(GDP)​ នៅ​​ឆ្នាំ​២០០៩ ​​មាន​​ចំនួន​ជាង​​ ១៦លាន ៧៧ម៉ឺន​​ដុល្លារ​​​​អាមេរិក។
ភ្នំពេញៈ មេដឹកនាំគណបក្សនយោបាយចំនួន៩៥ មកពីប្រទេសអាស៊ីប៉ាស៊ីភិកចំនួ៤៤ បានជួបជុំគ្នានៅក្នុងសន្និសីទអន្តរជាតិស្តីពីគណបក្សនយោបាយនៅថ្ងៃព្រហស្បត៍នេះ ដើម្បីពង្រឹងតួនាទីរបស់ពួកគេនៅក្នុងតំបន់ ក្នុងការជំរុញកំណើនសេដ្ឋកិច្ច ដោះស្រាយបញ្ហាបរិដ្ឋាន និងបញ្ហាថាមពល ហើយមេដឹកនាំទាំងនោះ ក៏បានស្នើឱ្យមានការសហការគ្នាឲ្យកាន់តែជិតស្និតផងដែរ។ លោកនាយករដ្ឋមន្រ្តីហ៊ុន សែន នៃប្រទេសកម្ពុជា បានថ្លែងនៅក្នុងសន្និសីទអន្តរជាតិ ដែលប្រព្រឹត្តទៅនៅក្នុងទីក្រុងភ្នំពេញនោះថា ប្រទេសនៃតំបន់អាស៊ីប៉ាស៊ីភិកទាំងអស់ត្រូវតែរួបរួមគ្នាសម្រាប់ការរីកចម្រើនផ្នែកសេដ្ឋកិច្ចផង និងសម្រាប់ដោះស្រាយបញ្ហានៅក្នុងតំបន់ផង។ «កិច្ចប្រឹងប្រែងរួមគ្នារវាងបណ្ដាប្រទេសក្នុងទ្វីបអាស៊ី គឺជាការចាំបាច់មិនអាចខ្វះបានសម្រាប់ការដោះស្រាយទាំងនៅក្នុងក្របខណ្ឌតំបន់ ទាំងនៅក្នុងក្របខណ្ឌពិភពលោកទាំងមូល ដែលជំរុញបង្កើតកំណើនផ្ទៃក្នុង តាមរយៈគោលនយោបាយជំរុញកំណើនសេចក្ដីត្រូវការក្នុងស្រុក និងការលើកស្ទួយពាណិជ្ជកម្មផ្ទៃក្នុងតំបន់»។ ប្រជាពលរដ្ឋនៅតំបន់អាស៊ីប៉ាស៊ីភិក មានចំនួន៣.៩០០លាននាក់។ នេះបើយោងទៅតាមតួលេខនៅឆ្នាំ២០០៨។ រីឯផលិតផលសរុបក្នុងស្រុក (GDP) នៅឆ្នាំ២០០៩ មានចំនួនជាង១៦លាន និង៧៧ម៉ឺនដុល្លារអាមេរិកគឺស្មើ ប្រមាណជា ១/៣ នៃ GDP របស់ពិភពលោក។ លោក ហ៊ុន សែន មានប្រសាសន៍ថា តំបន់អាស៊ីនៅទន់ខ្សោយនៅឡើយដោយសារតែអត្រានៃភាពក្រីក្រខ្ពស់ និងមានគម្លាតខ្លាំងរវាងប្រទេសអភិវឌ្ឍន៍ និងប្រទេសកំពុងអភិវឌ្ឍន៍។ លោក បាន គីមូន អគ្គលេខាធិការអង្គការសហប្រជាជាតិ បានលើកទឹកចិត្តដល់ការរួបរួមគ្នានៃបណ្តាប្រទេសអាស៊ីប៉ាស៊ីភិក តាមរយៈខ្សែវីដេអូពីទីក្រុងញូយ៉ក។ «អនាគតរបស់យើងពឹងផ្អែកលើរបៀបដែលយើងធ្វើការរួមគ្នា និងគោលដៅដែលអាចកើតមាន»។ ជាមួយគ្នានេះដែរលោក Dato Sri Mohamed Najibtun Haji Abdul Razak នាយករដ្ឋមន្រ្តីនៃប្រទេស ម៉ាឡេស៊ី ក៏បានជំរុញមេដឹកនាំគណបក្សនយោបាយឲ្យពង្រឹងសាមគ្គីភាពគ្នានៅក្នុងតំបន់ផងដែរ។ «ខ្ញុំសូមជំរុញដល់គណបក្សនយោបាយទាំងអស់នៅទីនេះ ឲ្យបង្កើត និងពង្រឹងទំនាក់ទំនងជាមួយគ្នា ហើយជាបន្ដបន្ទាប់ត្រូវតែផ្សព្វផ្សាយសារដ៏មានសារៈសំខាន់នេះ ដល់ប្រជាពលរដ្ឋរបស់អស់លោក។ គឺជាសារនៃក្ដីសង្ឃឹម និងសារនៃអនាគតភ្លឺស្វាង»។ នៅក្នុងពេលជាមួយគ្នានោះ លោក ហុន ហ័ងប៊ិញក្វាន សមាជិកមជ្ឈឹមបក្សកុម្មុយនីស្តរបស់ប្រទេសវៀតណាម បានសង្កត់ធ្ងន់ឲ្យមានការយកចិត្តទុកដាក់ទៅលើបញ្ហាផ្លាស់ប្តូរអាកាសធាតុ ភាពក្រីក្រ ការដោះស្រាយគ្រោះថ្នាក់ដោយធម្មជាតិ និងសន្តិសុខស្បៀង។ ហើយលោកក៏ចង់ឲ្យមេដឹកនាំគណបក្សនយោបាយ ទាំងអស់ចែករំលែកទស្សនៈគ្នា និងចែករំលែកការទទួលខុសត្រូវគ្នាទៅវិញទៅមក។ រីឯលោក Honli Yuandiao សមាជិកការិយាល័យនយោបាយមជ្ឈឹមបក្សរបស់គណបក្សកុម្មុយនីស្តចិន មានប្រសាសន៍ថា ប្រទេសចិននៅតែបន្តលើកកម្ពស់ទំនាក់ទំនងនិងភាពជាដៃគូជាមួយប្រទេសជិតខាង ហើយប្រទេសចិន និងអនុវត្តគោលនយោបាយសន្តិសុខ និងការរីកចម្រើនជាមួយប្រទេសជិតខាងរបស់ផងខ្លួន៕